Kleinhandelaar sukkel in tawwe markMr Price. Foto: Randridge Mall. Die Suid-Afrikaanse kleinhandelaar Mr Price het bloedneus in Australië gekry en Vrydag aangekondig dit het besluit om sy winkels in die land te sluit na swak opbrengste. Mr Price het sedert 2015 ŉ klerewinkel en twee meubelwinkels in Australië bedryf as deel van ŉ toetsfase om te kyk of dit na die land sal kan uitbrei. Mr Price is een van vele Suid-Afrikaanse maatskappye wat in Europa en Australië groener weivelde gaan soek het. Die besluit om aan Australië te onttrek, het markte onkant betrap juis omdat Mr Price besig was om die groep om te draai. Mr Price het die aankondiging gedoen tydens die uitreiking van sy finansiële uitslae. Die groep het aanvanklik van sy handelsmerke, onder meer, Mr Price Home en Mr Price die klerewinkel onder een sambreel in dié land gekonsolideer. Die besluit om die winkels te konsolideer, het nie uitgewerk nie. Mr Price se bestuur het daarna besluit om sy finansiële hulp vir die groep op te skort. Mr Price het vroeg in April die besluit geneem en sy hulp aan sy Australiese operasies gestop. Die direkteurs van Mr Price Australië het die maatskappy vroeg in Mei onder administrasie geplaas. Volgens dié aankondiging het die maatskappy reeds sedert April sy handeloperasies daar opgeskort. Mr Price sê die besluit sal nie ŉ materiële uitwerking op die groep hê nie. In 2003 het Mr Price ses proefwinkels in Chili gesluit. Ontleders wys daarop dat Mr Price ŉ baie versigtige uitbreidingsplan gevolg het voor sake in Australië verkeerd geloop het. Die winkelgroep sê hy is gedwing om die besluit te neem omdat winste in Australië laag was. Boonop was die Australiese mark ’n taai neut om te kraak weens die kwaai mededinging in die kleinhandelsektor daar.